b'\n_START_ARTICLE_\nKrajevna skupina\n_START_PARAGRAPH_\nKraj\xc3\xa9vna skup\xc3\xadna (tudi Lok\xc3\xa1lna j\xc3\xa1ta/~) je skupina galaksij, ki med drugim vklju\xc4\x8duje tudi Mle\xc4\x8dno cesto. Sestavlja jo ve\xc4\x8d kot 54 galaksij. Njeno gravitacijsko sredi\xc5\xa1\xc4\x8de le\xc5\xbei nekje med Mle\xc4\x8dno cesto in Andromedino galaksijo. Premer Krajevne skupine je 10.000.000 svetlobnih let (3.100.000 parsekov). Ima binarno razporeditev, njena masa pa je ocenjena na 1,29 \xc2\xb1 0,14 \xc2\xb7 10\xc2\xb9\xc2\xb2 M\xe2\x98\x89, hitrost raz\xc5\xa1irjanja pa je 61 \xc2\xb1 8 km/s. Jata je del Nadjate v Devici (imenovane tudi Krajevna nadjata)._NEWLINE_Najmasivnej\xc5\xa1i \xc4\x8dlanici jate sta Mle\xc4\x8dna cesta in Andromedina galaksija. Obe imata svoje satelitske galaksije.\n_START_SECTION_\nZgodovina\n_START_PARAGRAPH_\nIzraz Krajevna skupina je uveljavil Edwin Powell Hubble v \xc4\x8detrtem poglavju svoje knjige The Realm of the Nebulae. Po upo\xc5\xa1tevanju zmanj\xc5\xa1evanja navideznega sija je predpostavil, da so njene \xc4\x8dlanice Mle\xc4\x8dna cesta, Andromedina galaksija, Galaksija v Trikotniku, Veliki Magellanov oblak, Mali Magellanov oblak, Messier 32, NGC 205, NGC 6822, NGC 185, IC 1613 in NGC 147. Kot mo\xc5\xbeno \xc4\x8dlanico Krajevne skupine je ozna\xc4\x8dil tudi IC 10.'